b'\n_START_ARTICLE_\nEllen Ripley\n_START_SECTION_\nAlien \xe2\x80\x93 den 8. passasjeren\n_START_PARAGRAPH_\nI Alien \xe2\x80\x93 den 8. passasjeren blir Ripley introdusert som tredjestyrmannen ombord p\xc3\xa5 \xc2\xabNostromo\xc2\xbb, et romskip som frakter 20 millioner tonn malm tilbake til jorden. Mannskapet vekkes fra hypers\xc3\xb8vn n\xc3\xa5r skipet f\xc3\xa5r inn et signal fra en ubebodd sm\xc3\xa5planet. De er pliktige til \xc3\xa5 sjekke ut signalet og hvor det kommer fra. Mens mannskapet er ute for \xc3\xa5 finne ut hvor det kommer fra, oppdager Ripley at signalet var et advarsel, og ikke en melding som de tidligere hadde antatt. Da de vender tilbake til romskipet har en av besetningsmedlemmene, Kane, f\xc3\xa5tt et levende vesen festet til ansiktet sitt. Ripley nekter dem \xc3\xa5 komme ombord p\xc3\xa5 grunn av karantenereglene, men kollegaen Ash bryter protokollen, og tar dem inn via en annen utgang._NEWLINE_Etterhvert forsvinner vesenet av seg selv, og Kane v\xc3\xa5kner. Under mannskapets siste m\xc3\xa5ltid f\xc3\xb8r de legger seg tilbake til hypers\xc3\xb8vn begynner han imidlertid \xc3\xa5 hoste ukontrollert, helt til en skapning brekker seg ut gjennom brystkassen hans. Ripley g\xc3\xa5r sammen med besetningsmedlemmene Parker og Brett for \xc3\xa5 finne vesenet, men uten hell; Brett blir drept mens han leter etter katten sin, Jones. Kapteinen Dallas pr\xc3\xb8ver \xc3\xa5 lete etter skapningen i skipets ventilasjonssystem hvor det drepte Brett, men d\xc3\xb8r i fors\xc3\xb8ket. Dette etterlater Ripley i ledelsen, som bestemmer seg for \xc3\xa5 f\xc3\xb8lge Dallas sin plan om \xc3\xa5 finne og drepe udyret i ventilasjonssystemet._NEWLINE_Mens hun sjekker skipets hoveddatamaskin, finner hun ut at Ash er en androide som ble beordret til \xc3\xa5 ta med en utenomjordisk skapning hjem, selv om det kunne g\xc3\xa5 p\xc3\xa5 bekostning av mannskapet. Ripley konfronterer Ash, som plutselig gj\xc3\xb8r et fors\xc3\xb8k p\xc3\xa5 \xc3\xa5 drepe henne. De gjenv\xc3\xa6rende besetningsmedlemmene, Parker og Lambert, hjelper henne og sl\xc3\xa5r etterhvert Ashs hode av. Som tre personer igjen ser de kun \xc3\xa9n mulighet igjen: \xc3\xa5 sprenge \xc2\xabNostromo\xc2\xbb i lufta og r\xc3\xb8mme i en n\xc3\xb8dfarkost. Planen iverksettes, men romvesenet dreper Parker og Lambert underveis, og etterlater Ripley som den eneste overlevende. Hun setter skipet i selvdestrueringsmodus og r\xc3\xb8mmer i n\xc3\xb8dfarkosten, men til sin skrekk oppdager hun at vesenet har kommet seg inn i det lille fart\xc3\xb8yet. Ripley tar p\xc3\xa5 seg en romdrakt, og \xc3\xa5pner n\xc3\xb8dfarkostens luftsluse, noe som for\xc3\xa5rsaker ukontrollert trykkfall som tvinger romvesenet ut gjennom slusen. Vesenet finner imidlertid et tau og henge i, og Ripley skrur p\xc3\xa5 motorene og skyter skapningen ut i rommet \xc3\xa9n gang for alle. Etter \xc3\xa5 ha loggf\xc3\xb8rt de siste hendelsene legger hun seg selv i hypers\xc3\xb8vn for reisen hjemover.\n_START_SECTION_\nBeskrivelser og kritikk\n_START_PARAGRAPH_\nNRKs Filmpolitiet har gjennom en rekke \xc3\xa5rganger hyllet Ripley som en rollefigur og Sigourney Weaver som en skuespiller. I anmeldelsen sin av Alien \xe2\x80\x93 den 8. passasjeren skrev kritiker Birger Vestmo at \xc2\xabWeaver er den som etter hvert fremst\xc3\xa5r som overleveren med bein i nesa. Hun er filmens store heltinne og ga en sterk oppvisning i ekte girl power mens Spice Girls brukte bleier.\xc2\xbb Han hadde ogs\xc3\xa5 mange gode ord \xc3\xa5 si da han anmeldte oppf\xc3\xb8lgeren Aliens: \xc2\xabSigourney Weaver gj\xc3\xb8r en fantastisk rolle som Ripley. Hun spiller med en gnistrende intensitet og tilstedev\xc3\xa6relse som gjorde henne til verdens t\xc3\xb8ffeste kvinnelige actionhelt.\xc2\xbb Filmpolitiet inkluderte ellers Ripley i listen \xc2\xabFilmheltinner med baller\xc2\xbb fra 2010, hvor de ga henne tilnavnet \xc2\xabsjefsheltinna\xc2\xbb.'